ข้อบัญญัติองค์การบริหารส่วนตำบลดงเสือเหลือง เรื่อง การลดหย่อนภาษีบำรุงท้องที่ พ.ศ. 2558
ข้อบัญญัติองค์การบริหารส่วนตำบลดงเสือเหลือง
ข้อบัญญัติองค์การบริหารส่วนตำบลดงเสือเหลือง
เรื่อง
การลดหย่อนภาษีบำรุงท้องที่
พ.ศ. ๒๕๕๘[๑]
 

โดยที่เป็นการสมควรตราข้อบัญญัติองค์การบริหารส่วนตำบลดงเสือเหลืองว่าด้วยการลดหย่อนภาษีบำรุงท้องที่

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓ องค์การบริหารส่วนตำบลดงเสือเหลือง
โดยได้รับความเห็นชอบจากสภาองค์การบริหารส่วนตำบลดงเสือเหลืองและนายอำเภอโพธิ์ประทับช้าง
จึงตราข้อบัญญัติไว้ ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลดงเสือเหลือง
เรื่อง การลดหย่อนภาษีบำรุงท้องที่ พ.ศ. ๒๕๕๘

ข้อ
๒ ข้อบัญญัตินี้ให้ใช้บังคับในเขตองค์การบริหารส่วนตำบลดงเสือเหลือง
นับแต่วันถัดจากวันที่ได้ประกาศไว้โดยเปิดเผย ณ
ที่ทำการองค์การบริหารส่วนตำบลดงเสือเหลืองเป็นต้นไป

ข้อ
๓ บรรดาระเบียบ ข้อบังคับ
หรือคำสั่งอื่นใดที่ตราไว้แล้วก่อนข้อบัญญัตินี้ขัดหรือแย้งกับข้อบัญญัตินี้
ให้ใช้ข้อบัญญัตินี้แทน

ข้อ
๔ ให้บุคคลธรรมดาซึ่งเป็นเจ้าของที่ดินแปลงเดียวหรือหลายแปลงอยู่ในเขตองค์การบริหารส่วนตำบลดงเสือเหลือง
และใช้ที่ดินนั้นเป็นที่อยู่อาศัยของตน ที่เลี้ยงสัตว์ของตนหรือประกอบกสิกรรมของตน
โดยมีเนื้อที่ดินรวมกันเกินกว่าสามไร่
ให้ลดหย่อนไม่ต้องเสียภาษีบำรุงท้องที่ได้จำนวนสามไร่
กรณีบุคคลธรรมดาซึ่งเป็นเจ้าของที่ดินแปลงเดียวหรือหลายแปลงอยู่ในเขตองค์การบริหารส่วนตำบลดงเสือเหลืองและใช้ที่ดินนั้นเป็นที่อยู่อาศัยของตน
ที่เลี้ยงสัตว์ของตนหรือประกอบกสิกรรมของตน โดยมีเนื้อที่ดินรวมกันไม่ถึงสามไร่
ให้ลดหย่อนไม่ต้องเสียภาษีบำรุงท้องที่ตามจำนวนเนื้อที่ดินที่มีอยู่จริง
กรณีที่ดินมีสิ่งปลูกสร้างและใช้สิ่งปลูกสร้างนั้น
เป็นสถานประกอบกิจการค้าหรือให้เช่าไม่ได้รับการลดหย่อนสำหรับของส่วนที่ดินที่มีสิ่งปลูกสร้างที่ใช้เป็นสถานประกอบกิจการค้าหรือให้เช่า

ข้อ
๕ ให้นายกองค์การบริหารส่วนตำบลดงเสือเหลืองเป็นผู้รักษาการให้เป็นไปตามข้อบัญญัตินี้และให้มีอำนาจออกระเบียบ
ข้อบังคับ ประกาศ หรือคำสั่งเพื่อปฏิบัติการให้เป็นไปตามข้อบัญญัตินี้


ประกาศ ณ วันที่ ๙
กรกฎาคม พ.ศ. ๒๕๕๘
ป้อม อยู่เต็มสุข
นายกองค์การบริหารส่วนตำบลดงเสือเหลือง





















ปริยานุช/จัดทำ
๓๐ พฤศจิกายน
๒๕๕๘

วริญา/ตรวจ
๙ ธันวาคม ๒๕๕๘



[๑] ราชกิจจานุเบกษา
เล่ม ๑๓๒/ตอนพิเศษ ๓๑๓ ง/หน้า ๘๐/๒๗ พฤศจิกายน ๒๕๕๘